Høje Taastrup den 29. marts 2023

**Høringssvar: Bekendtgørelse om ændring af bekendtgørelse om ret til sygehusbehandling mv.**

Tak for muligheden for at kommentere på ovennævnte høring, der har til formål at følge op på Indenrigs- og Sundhedsministeriets lovforslag om ændring af sundhedsloven.

Med lovforslaget bliver fristen for retten til det udvidede frie sygehusvalg i forbindelse med somatisk behandling udvidet fra 1 måned (30 dage) til 2 måneder (60 dage) for en person, som er henvist til sygehusbehandling og udredt, i perioden fra den 1. juni 2023 til og med den 31. december 2024.

I Høreforeningen har vi ingen bemærkninger til den foreslåede ændring. Vi vil dog benytte anledningen til at gøre opmærksom på det helt urimelige i, at høreapparatbehandling ikke er en del af behandlingsgarantien i dag. Dermed har folk med høretab ikke de samme rettigheder som andre patientgrupper.

I dag venter man flere steder i landet alt for længe på høreapparatbehandling på de offentlige klinikker. Særlig i Nord- og Midtjylland er ventetiderne lange. Her viser de nyeste tal f.eks., at man i Århus kan vente op til 71 uger på behandling. Så lange ventetider er helt urimelige og kan få store konsekvenser for den enkeltes både arbejds- og sociale liv.

Vi finder det stærkt diskriminerende, at mennesker med høretab ikke er en del af den generelle behandlingsgaranti i Danmark og dermed bliver stillet ringere end andre indenfor det offentlige sundhedsvæsen. Det gælder særligt for gruppen af personer med komplicerede høretab, der ikke har mulighed for at bruge det private alternativ, fordi de lægefaglige retningslinjer tilsiger, at de skal behandles i det offentlige.

Vi mener, at høreapparatbehandling skal være dækket af behandlingsgaranti. Og vil stærkt appellere til, at man tager det politiske ansvar på sig og på denne måde får ændret vilkårene for folk med høretab. I første omgang som minimum for dem med kompliceret høretab, der i dag ikke har et alternativ til den lange ventetid på offentlig behandling.

Med venlig hilsen

Majbritt Garbul Tobberup

Landsformand i Høreforeningen